
 7.2.2015
 BG
 Официален вестник на Европейския съюз
 L 31/18
 РЕГЛАМЕНТ ЗА ИЗПЪЛНЕНИЕ (ЕС) 2015/187 НА КОМИСИЯТА
 от 6 февруари 2015 година
 за изменение на Регламент (ЕС) No 185/2010 по отношение на проверката на ръчния багаж
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 300/2008 на Европейския парламент и на Съвета от 11 март 2008 г. относно общите правила в областта на сигурността на гражданското въздухоплаване и за отмяна на Регламент (ЕО) No 2320/2002 (1), и по-специално член 4, параграф 3 от него,
 като има предвид, че:
 (1)
 Последните данни показват, че терористите се опитват да разработят нови начини за укриване на самоделни взривни устройства, предназначени да противодействат на съществуващите мерки за сигурност на въздухоплаването, свързани с проверката на ръчния багаж.
 (2)
 Поради това някои конкретни мерки, свързани със сигурността във въздухоплаването, предвидени в Регламент (ЕС) No 185/2010 на Комисията (2), следва да бъдат изменени с цел по-ефективно намаляване на заплахата от самоделни взривни устройства, скрити в ръчния багаж.
 (3)
 С измененията следва да се прецизират техническите спецификации за проверката на ръчния багаж със системи за откриване на експлозиви.
 (4)
 С измененията следва също така да се позволи проверката при определени условия на ръчен багаж, в който има преносими компютри и други големи електрически уреди.
 (5)
 Поради това Регламент (ЕС) No 185/2010 следва да бъде съответно изменен.
 (6)
 Настоящият регламент следва да влезе в сила възможно най-скоро с оглед свеждането до минимум на рисковете за сигурността на въздухоплаването.
 (7)
 Мерките, предвидени в настоящия регламент, са в съответствие със становището на Комитета по сигурност на гражданското въздухоплаване,
 ПРИЕ НАСТОЯЩИЯ РЕГЛАМЕНТ:
 Член 1
 Приложението към Регламент (ЕС) No 185/2010 се изменя в съответствие с приложението към настоящия регламент.
 Член 2
 Настоящият регламент влиза в сила в деня след публикуването му в Официален вестник на Европейския съюз. Той се прилага от 1 март 2015 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 6 февруари 2015 година.
 За Комисията
 Председател
 Jean-Claude JUNCKER
 (1) ОВ L 97, 9.4.2008 г., стр. 72.
 (2) Регламент (ЕС) No 185/2010 на Комисията от 4 март 2010 г. за установяване на подробни мерки за прилагането на общите основни стандарти за сигурност във въздухоплаването (ОВ L 55, 5.3.2010 г., стр. 1).
 ПРИЛОЖЕНИЕ
 Приложението към Регламент (ЕС) No 185/2010 се изменя, както следва:
 1)
 Глава 4 се изменя, както следва:
 а)
 точка 4.1.2.1 се заменя със следния текст:
 „4.1.2.1
 Преди проверка преносимите компютри и други големи електрически уреди се изваждат от ръчния багаж и се проверяват отделно, освен ако ръчният багаж се проверява с оборудване със система за откриване на експлозиви (EDS), отговарящо на стандарт C2 или по-висок.“
 ;
 б)
 точка 4.1.2.8 се заменя със следния текст:
 „4.1.2.8
 Всеки багаж, за който е установено, че съдържа голям електрически уред, се проверява отново без съответния уред, като електрическият уред се проверява отделно, освен ако ръчният багаж е бил проверен с оборудване със система за откриване на експлозиви,